**Slovenská komora stavebných inžinierov odštartovala sériu podcastov**

Bratislava, 12. marca 2025 – Slovenská komora stavebných inžinierov (SKSI) začína s realizáciou podcastového seriálu, ktorý bude pravidelne prinášať aktuálne informácie, odborné diskusie a zaujímavé rozhovory zo sveta stavebníctva. Tento inovatívny projekt je zameraný na širokú verejnosť, odborníkov aj študentov, ktorí majú záujem o stavebníctvo a jeho vývoj.

Podcasty sú moderným a prístupným spôsobom, ako šíriť informácie a vzdelávať širokú verejnosť. Vďaka nim môžu poslucháči získať cenné poznatky a inšpiráciu kedykoľvek a kdekoľvek. Pre SKSI je to príležitosť osloviť širšie publikum a posilniť povedomie o dôležitosti stavebníctva v našej spoločnosti. „**Stavebníctvo je jedným z kľúčových odvetví, ktoré formujú našu infraštruktúru a životné prostredie. Diskusie o stavebníctve pomáhajú zvyšovať povedomie o nových technológiách, udržateľných postupoch a legislatívnych zmenách, ktoré ovplyvňujú kvalitu života nás všetkých. Navyše, stavebníctvo je významným zamestnávateľom a motorom ekonomického rastu, preto je dôležité podporovať jeho rozvoj a inovácie,“** hovorí predseda Slovenskej komory stavebných inžinierov Vladimír Benko.

Moderátorkou podcastov je skúsená televízna a rozhlasová osobnosť Ivana Ilgová. Jej prvým hosťom bol významný slovenský architekt Stanislaus Dukat, ktorý sa dlhé roky venuje najmä stavbe energeticky aktívnych budov. Práve tieto stavby zohrávajú kľúčovú úlohu v boji proti klimatickým zmenám a v zabezpečovaní udržateľnej budúcnosti. Budovy sú navrhnuté tak, aby generovali viac energie, než spotrebujú, čím výrazne znižujú svoj ekologický odtlačok a závislosť od fosílnych palív. **„Ktorá je najlacnejšia energia? Tá, ktorú nemusíme kupovať,“** zamýšľa sa v aktuálnom podcaste Stanislaus Dukat, ktorý v týchto dňoch realizuje v neďalekom Rakúsku dom postavený systémom termoblokácie. **„Obmedzujeme tým energetické straty a úniky energie cez steny, cez podlahu a cez okná. Rovnomerným kúrením s teplotou približne 22 stupňov Celzia aktivujeme obvodové steny, strop aj podlahu a tak nemusí dochádzať k dorovnávaniu teplôt a máme v takomto priestore veľký komfort bývania. Všetky predmety, ktorých sa dotkneme, majú totiž stálu a príjemnú teplotu,“** vysvetľuje špičkový architekt. Inžinier Dukaut pri ďalšom zo svojich projektov, ktoré spomenul aj v podcaste, využil energetickú efektívnosť v budove v blízkosti rakúskeho Salzburgu s množstvom počítačových serverov a teplo vygenerované v tomto prostredí využil na vykurovanie. **„Vďaka vlastnej produkcii energie sú takéto budovy menej závislé od externých dodávateľov energie, čo zvyšuje ich stabilitu a bezpečnosť,“** potvrdzuje významný architekt a dodáva: **„O spotrebe energie musíme uvažovať už pri plánovaní budov. A potom treba pravidelne sledovať stavbu, aby sa plány stali realitou. Cennú energiu, ktorú máme v takomto priestore, stále nevyužívame naplno. Jej potenciál je vyšší, ako naša snaha iba spáliť fosílne palivá, albo rutinne vykurovať plynom.“**

Dlhodobé prevádzkové náklady takto energeticky aktívnych budov sú nižšie, pretože produkujú vlastnú energiu a minimalizujú potrebu nákupu energie z externých zdrojov. Energeticky aktívne budovy často využívajú pokročilé technológie na optimalizáciu vnútorného prostredia, čo zlepšuje kvalitu ovzdušia a komfort byvateľov. Implementácia energeticky aktívnych budov je nevyhnutným krokom k udržateľnej budúcnosti, ktorá chráni našu planétu a zlepšuje kvalitu života nás všetkých. Aj ďalšie časti nového podcastu SKSI prinesú aktuálne témy so špičkovými odborníkmi v segmente.

Podcast si môžete pozrieť na [YouTube](https://youtu.be/6vGOARgAJy8)a [SPOTIFY.](https://open.spotify.com/episode/7mpRhgnXruu3TccRHqQQc4?si=gWGWU-wBQzm2wTKgVB7qQQ)